
REFERAT
pentru modificarea Planului de administrare al Regiei Autonome de Transport Timişoara, Contractului de mandat, Regulamentului de organizare şi funcţionare al Regiei Autonome de Transport Timişoara, Organigramei şi Statului de funcţii aprobate prin HCLMT nr. 503/22.10.2013 şi modificate prin HCLMT nr. 441/12.09.2014
Prin HCL  nr. 503 din data de 22.10.2013, Consiliul Local al Municipiului Timişoara, a aprobat Planul de administrare al Regiei Autonome de Transport Timişoara, Organigrama, Statul de funcţii şi Regulamentul de organizare şi funcţionare al Regiei Autonome de Transport Timişoara, Contractul de mandat, precum şi componenţa Consiliului de administraţie.
Conform OUG nr. 109/2011 privind guvernanţa corporativă a întreprinderilor publice, consiliul de administraţie elaborează şi prezintă autorităţii publice tutelare spre aprobare planul de administrare, care include strategia de administrare pe durata mandatului pentru atingerea obiectivelor şi criteriilor de performanţă stabilite în contractele de mandat.
În data de 12.09.2014, prin HCLMT nr. 441, Planul de administrare al Regiei Autonome de Transport Timişoara, Organigrama, Statul de funcţii şi Regulamentul de organizare şi funcţionare al Regiei Autonome de Transport Timişoara s-a modificat prin completarea capitolului „PROGRAME DE MĂSURI ŞI ACŢIUNI STRATEGICE PRIVIND EFICIENTIZAREA ACTIVITĂŢII REGIEI AUTONOME DE TRANSPORT AVÂND LA BAZĂ CRITERIILE ŞI OBIECTIVELE DE PERFORMANŢĂ STABILITE DE CONSILIUL LOCAL TIMIŞOARA”.
Prin adresa înregistrată la Primăria Municipiului Timişoara cu nr. RE2015-000678/16.04.2015, Regia Autonomă de Transport Timişoara a solicitat modificarea Planului de administrare, Organigramei, Statului de funcţii şi Regulamentului de organizare şi funcţionare al R.A.T.T. .

În data de 07.04.2015, prin Hotărârea nr. 81, Consiliul de administraţie al Regiei Autonome de Transport Timişoara a aprobat propunerea de modificare a Planului de administrare, Organigramei, Statului de funcţii, Regulamentului de organizare şi funcţionare al R.A.T.T. .

Prin Hotararea Consiliului Local 349/18.07.2014 privind aprobarea dării în administrare către Regia Autonomă de Transport (RATT) a unui sistem municipal de transport intermodal (SMTI), se aproba trecerea în administrarea Regiei Autonome de Transport Timişoara (R.A.T.T.) a unui sistem municipal de transport intermodal, format din 35 de staţii de biciclete, 11 staţii RATT şi 440 de biciclete  realizate prin proiectele:
-"Modernizarea staţiilor de transport public intermodal la nivelul Polului de Creştere Timişoara", cod SMIS 40139;

-"Reabilitarea infrastructurii publice urbane a malurilor Canalului Bega", cod SMIS 31814

-“Reabilitare str. Iancu Văcărescu - tronsonul cuprins între B-dul Regele Carol şi B-dul 16 decembrie 1989", cod SMIS 25625.

Pentru punerea în aplicare a prevederilor hotărârii de mai sus, RATT împreuna cu municipalitatea trebuie să asigure toate mijloacelor organizatorice, logistice, materiale şi financiare pentru funcţionarea acestui sistem.

 Functionarea SMTI presupune organizarea si functionarea mai multor activitati, dupa cum urmeaza:

1. Managementul cardurilor .

2. Monitorizarea sistemului in timp real .

3. Metenanta, reparatia bicicletelor, totemurilor si statiilor de transport public ale SMTI.

4. Administrarea sistemului informatic si a comunicatiilor.

5. Asigurarea de materiale si piese de schimb prin achizitii publice.

 Potrivit art. 3 din HCLMT  nr. 349/18.07.2014, Regia Autonomă de Transport Timişoara (R.A.T.T.) va întreprinde toate demersurile necesare pentru asigurarea tuturor mijloacelor organizatorice, logistice, materiale şi financiare pentru funcţionarea întregului sistem, în perioada de operare a acestuia. 

Astfel, adoptarea acestei hotărâri impune modificări în structura organizaţională şi funcţională a Regiei Autonome de Transport Timişoara.

Planul de administrare elaborat şi aprobat de administratori cuprinde strategia de administrare a Regiei pentru atingerea obiectivelor şi criteriilor de performanţă stabilite în contractul de mandat în vederea respectării principiilor de eficienţă economică şi rentabilitate în scopul funcţionării regiei autonome de transport.

Planul de administrare se modifica prin completarea capitolului „PROGRAME DE MĂSURI ŞI ACŢIUNI STRATEGICE PRIVIND EFICIENTIZAREA ACTIVITĂŢII REGIEI AUTONOME DE TRANSPORT AVÂND LA BAZĂ CRITERIILE ŞI OBIECTIVELE DE PERFORMANŢĂ STABILITE DE CONSILIUL LOCAL TIMIŞOARA” cu următoarele tipuri de acţiuni care au drept finalitate creşterea veniturilor şi reducerea costurilor:

a) Desfiinţarea posturilor de tehnicieni titluri de calatorie si a activităţii acestora din cadrul Serviciului Vanzari, a agentilor de paza si a servantilor pompieri din cadrul Serviciului Intern de Prevenire si Protectie şi înfiinţarea posturilor de agent intervenţie, pază şi ordine care să aibă atributii privind asigurarea pazei, prevenirea si stingerea incendiilor, asigurarea securităţii şi siguranţei în mijloacele de transport în comun, verificarea legalitatii călătoriei cu aceste mijloace de transport;

b) Reînfiintarea Atelierului Linie Cale Contact Substaţii (Compartiment Substaţii) în subordinea Directorului Tehnic si reînfiintarea postului de inginer specializarea electrotehnică ocupat de d-na LAKAUF ROZINA anterior punerii in aplicare a HCL 138/19.04.2011 privind aprobarea programului de reorganizare si restructurare a Regiei, masuri necesare în vederea aducerii la indeplinire a dispozitiilor cuprinse în Decizia civila nr. 528/12.03.2015 pronuntata de Tribunalul Timis în Dosar nr. 6148/30/2014 prin care s-a dispus reintegrarea salariatei pe postul ocupat anterior emiterii deciziei de concediere.
c) Suplimentarea personalului de bord cu un numar de 17 conducatori de tramvai si 15 conducatori de troleibuz, masura determinata de modificarea programelor de transport pentru a caror realizare a fost necesara încarcarea personalului existent cu un volum mare de ore suplimentare.
d) Demersuri pentru asigurarea masurilor organizatorice, logistice, materiale si financiare pentru functionarea „Sistemului Municipal de Transport Intermodal cu Biciclete”  (SMTIB) cerute prin HCL nr. 349/18.07.2014, ce urmeaza a fi dat la finalizare, in administrarea RATT, demersuri concretizate in: 

 - cresterea numarului de personal cu 30 posturi, dintre care:

· personal muncitor cu atributii in activitati de reparatii si intretinere a bicicletelor, totemurilor, si statiilor aferente SMTIB, in organizarea curateniei si igienizarii acestora, cu sarcini privind interventia in traseu pentru asigurarea asistentei tehnice ;

· personal operativ cu atributii in  monitorizarea in timp real a modului de utilizare a bicicletelor, anuntarea  si indrumarea echipei mobile de manevra  pentru transportul de biciclete intre totemuri, asigurarea asistentei tip Call Center la solicitarea utilizatorilor, cu trimiterea dupa caz a echipei mobile  de manevra  pentru asistenta tehnica, a echipei de control  al circulatiei RATT , in cazul incidentelor sau anuntarea urgentelor la serviciul 112, anuntarea disparitiilor/furturilor de biciclete la serviciile de ordine publica, raportarea incidentelor si a modului de rezolvare a acestora;
· vanzatori la punctele de vanzare ale Regiei pentru asigurarea permanentei activitatii de vanzare  la cele 9 chioscuri ale Regiei;

· personal tehnic pentru asigurarea conditiilor tehnice de functionare permanenta a sistemului, pentru efectuarea reviziei si intretinerii retelei de comunicatii de date, a retelei de calculatoare, a totemurilorsi a echipamentelor din statiile de transport aferente SMTIB.

- stabilirea unui Regulament de utilizare a bicicletelor, care sa prevada drepturile si obligatiile utilizatorilor si care va fi adus la cunostinta acestora fie prin afisare in statii, fie prin semnatura de luare la cunostinta.

Analiza  realizată a demonstrat faptul ca pentru punerea in functiune a Sistemului Municipal de Transport Intermodal cu Biciclete este justificata o suplimentare a   resurselor  umane din cadrul Regiei, care, prin actiunile lor concertate, sunt in masura să  realizeze  programul  de  acţiuni strategice şi, în final, să eficientizeze activitatea de transport public de persoane în Municipiul Timişoara şi să se asigure, în acelaşi timp, sporirea calităţii acesteia.

Ca si anexe ale Planului de administrare modificat, au fost elaborate si aprobate, prin Hotărârea nr. 81/07.04.2015, de către Consiliul de administraţie al RATT, Organigrama, Statul de funcţii şi Regulamentul de organizare şi funcţionare.

Având în vedere cele prezentate propunem spre aprobare:
· modificarea Planului de administrare al Regiei Autonome de Transport Timişoara;

· modificarea Organigramei, Statului de funcţii şi Regulamentului de organizare şi funcţionare al Regiei Autonome de Transport Timişoara.

